Roma Bi 3 | Baiblo ɔ Ngɛ Intanɛti ɔ Nɔ | New World Translation\nRoma Bi 3:1-31\n“Ha nɛ a na Mawu kaa anɔkualetsɛ” (1-8)\nYuda bi kɛ Hela bi tsuo ngɛ yayami sisi (9-20)\nDami guɔ hemi kɛ yemi nɔ kɛ baa (21-31)\nAdesahi tsuo sui Mawu hɛ mi nyami ɔ he (23)\n3 Lɛɛ mɛni Yuda no kɛ pã ni kpahi, aloo mɛni se nami nɛ ngɛ nɔ pomi he? 2 A hiɛ wawɛɛ nitsɛ ngɛ blɔ fɛɛ blɔ nɔ. Kekleekle ɔ, a dɛ mi nɛ a tu Mawu sɛ gbi klɔuklɔu ɔ ngɔ wo. 3 Lɛɛ mɛni ji sane ɔ mɔ? Ke ni komɛ be hemi kɛ yemi ɔ, anɛ hemi kɛ yemi nɛ a be ɔ ma tsake anɔkuale nɛ Mawu yeɔ ɔ lo? 4 Ohoo! Mohu ɔ, ha nɛ a na Mawu kaa anɔkualetsɛ, ke a maa na adesa fɛɛ adesa kaa lakpatsɛ po, kaa bɔ nɛ a ngma ke: “Konɛ o tsɔɔ kaa o ji dalɔ ngɛ o munyuhi a mi, nɛ ke a kojo mo ɔ, o maa ye nguɔ.” 5 Se ke nɔ́ nɛ dɛ nɛ wa peeɔ ɔ haa nɛ Mawu dami ɔ jeɔ kpo ɔ, mɛni wa ma de? Ke Mawu je e mi mi fumi ɔ kpo ɔ, anɛ e yi dami sane lo? (I ngɛ munyu tue kaa bɔ nɛ adesahi tuɔ munyu ɔ.) 6 Dɛbi! Ejakaa ke jã a, lɛɛ mɛni blɔ nɔ Mawu maa gu kɛ kojo je ɔ? 7 Se ke ye lakpa a jeɔ Mawu anɔkuale ɔ kpo heii nɛ e woɔ e hɛ mi nyami ɔ, lɛɛ mɛni he je hu nɛ a ngɛ mi kojoe kaa yayami peelɔ mɔ? 8 Lɛɛ mɛni he je nɛ nyɛ de we kaa bɔ nɛ nyumu komɛ po lakpa ngɔ fɔ wa nɔ kaa wa de ɔ, “Nyɛ ha nɛ waa pee ní yayamihi konɛ ní kpakpahi nɛ ba”? Kojomi nɛ ngɛ kɛ ha jamɛ a nyumu ɔmɛ kɛ dami sane yemi kɔ. 9 Lɛɛ kɛ ji lɛ kɛɛ? Anɛ wa hi pe ni kpahi lo? Ohoo! Wa sɛ hlami nɛ wa de kaa Yuda bi kɛ Hela bi tsuo ngɛ yayami sisi; 10 kaa bɔ nɛ a ngma ke: “Dalɔ ko be, nɔ kake ngmelu po be; 11 nɔ ko be nɛ e kɔɔ nɔ́ se; nɔ ko be nɛ e hlaa Mawu se blɔ. 12 Adesahi tsuo tla blɔ, se nami ko be mɛ tsuo a he; a ti nɔ ko nɔ ko be nɛ e jeɔ mi mi jɔmi kpo, nɔ kake ngmelu po be.” 13 “A kuɛ si ji yɔkɔ nɛ a bli nya; a ngɔɔ a lilɛhi kɛ sisiɔ nihi.” “Sanga duɔ ngɛ a nya mi.” 14 “Nɛ gbiɛmi kɛ doomi hyi a nya mi tɔ.” 15 “A nanehi a he sɔɔ kɛ muɔ si puemi.” 16 “Hɛ mi kpatami kɛ haomi ngɛ a blɔhi a nɔ, 17 nɛ a li tue mi jɔmi blɔ ɔ.” 18 “Mawu gbeye yemi be a hɛ ngmɛ nɔ.” 19 Jehanɛ ɔ, wa le kaa níhi tsuo nɛ Mlaa a deɔ ɔ, nihi nɛ a ngɛ Mlaa a sisi ɔ nɛ e deɔ, konɛ nya fɛɛ nya nɛ pee kɔ̃, konɛ je ɔ tsuo nɛ pee nihi nɛ Mawu maa gbla a tue. 20 Enɛ ɔ he ɔ, nɔ ko nɔ ko* be nɛ a maa bu lɛ dalɔ ngɛ e hɛ mi kɛ gu mlaa nya ní tsumihi a nɔ, ejakaa kɛ gu mlaa a nɔ nɛ a leɔ yayami saminya. 21 Se amlɔ nɛ ɔ, a je mlaa a se, nɛ a je Mawu dami ɔ kpo kaa bɔ nɛ Mlaa a kɛ Gbali ɔmɛ ye he odase ɔ, 22 ee, Mawu dami ɔ nɛ́ a gu hemi kɛ yemi ngɛ Yesu Kristo mi ɔ nɔ kɛ ha nihi tsuo nɛ a ngɛ hemi kɛ yemi ɔ. Ejakaa slɔɔto ko be mi. 23 Ejakaa nihi tsuo pee yayami nɛ a sui Mawu hɛ mi nyami ɔ he, 24 nɛ e ji nike ní nɛ a ná faa kaa e bu mɛ dali kɛ gu e dloomi ɔ kɛ kpɔmi nɔ́ ɔ nɛ Kristo Yesu kɛ ha nɛ́ e kɛ kpɔ̃ mɛ ɔ nɔ. 25 Mawu ngɔ lɛ kɛ ha kaa kpatami afɔle* kɛ gu e muɔ ɔ mi hemi kɛ yemi ɔ nɔ. Mawu pee enɛ ɔ konɛ e kɛ je lɛ nitsɛ e dami ɔ kpo, ejakaa e ná nihi a he tsui nɛ e ngɔ yayamihi nɛ a pee blema a kɛ pa. 26 E pee enɛ ɔ konɛ e kɛ je lɛ nitsɛ e dami ɔ kpo ngɛ be nɛ wa ngɛ mi nɛ ɔ mi, konɛ ke e ngɛ nɔ nɛ e ná hemi kɛ yemi ngɛ Yesu mi ɔ bue dalɔ po ɔ, lɛ hu a bu lɛ dalɔ. 27 Ke jã a, lɛɛ jije fĩami ɔ ngɛ mɔ? Nɔ́ ko be nɛ wa maa da nɔ kɛ fĩa. Kɛ gu mɛni mlaa nɔ? Ní tsumihi a nɔ lo? Ohoo, mohu ɔ, kɛ gu hemi kɛ yemi mlaa a nɔ. 28 Ejakaa wa susu kaa a buɔ nɔ ko dalɔ kɛ guɔ hemi kɛ yemi nɔ, se pi mlaa nya ní tsumihi a nɔ. 29 Aloo anɛ e ji Yuda bi pɛ a Mawu lo? Anɛ pi nihi nɛ a ngɛ je ma amɛ a mi ɔ hu a Mawu ji lɛ lo? Ee, nihi nɛ a ngɛ je ma amɛ a mi ɔ hu a Mawu ji lɛ. 30 Akɛnɛ nɔ kake ji Mawu he je ɔ, e maa bu nihi nɛ a po mɛ ɔ dali kɛ gu hemi kɛ yemi nɔ, nɛ e maa bu mɔmlɔtɔtsɛmɛ ɔmɛ hu dali kɛ gu a hemi kɛ yemi ɔ nɔ. 31 Lɛɛ anɛ wa guɔ wa hemi kɛ yemi ɔ nɔ kɛ poɔ mlaa a mi lo? Ohoo! Mohu ɔ, wa fĩɔ mlaa a se.\n^ Hela, “he lo ko he lo ko.”\nRoma Bi 3